Integrationsminister Inger Støjberg (V) måtte her til eftermiddag bringes i sikkerhed efter et optrin på Udrejsecenter Sjælsmark i Nordsjælland.

Her var hun på optagelse med Danmarks Radio for at optage et program til 21 Søndag sammen med Johanne Schmidt-Nielsen (EL).

Gruppen havde netop været inde for at besøge en familie og snakke om forholdene for børn på udrejsecenteret, da det udviklede sig så voldsomt, at ministerens livvagter og betjente til sidst hev ministeren ind i ministerbilen og kørte hurtigt fra stedet.

- Da vi kommer ud fra besøget, bliver stemningen ophidset. Beboere begynder at samles om Støjberg, fortæller journalist Martin Torpe, der var til stede under besøget.

- Nogle råber og hiver fat i hende. Til sidst bliver hun ført hen til ministerbilen. Så samles flere om ministerbilen for at forhindre hende i at køre væk. En kvinde, der har været meget ophidset, kaster sig op på køleren, mens bilen er i bevægelse, siger han og forklarer, at det hele gik meget stærkt.

- Så vidt jeg kunne se, faldt hun ned foran bilen og blev måske ramt lidt, siger han.

Politiet: Støjberg er ikke kommet til skade

Udrejsecenteret modtager enlige og familier, der har fået afvist deres ansøgning om asyl.

Flere af beboerne havde inden episoden været utilfredse med, at ministeren kun havde tid til at tale med en familie, og at deres sag dermed ikke ville blive hørt. Under besøget hos flygtningefamilien blev der flere gange sparket hårdt på døren og råbt højt ude på gangene, fortæller de tilstedeværende journalister.

Nordsjællands Politi bekræfter, at der opstod tumult i forbindelse med Inger Støjbergs besøg på udrejsecenteret.

- Inger Støjbergs sikkerhedsfolk vurderede i den forbindelse, at besøget skulle afbrydes, og at hun skulle væk fra centeret. Derfor blev hun fulgt hen til sin bil, og nogle af beboerne forsøgte at hægte sig på bilen siger pressekonsulent Henriette Døssing fra Nordsjællands Politi.

Hun fortæller, at Inger Støjberg ikke kom til skade.